
Povzetek poudarkov

Proučevanje informacijskega ravnanja, kamor sodijo tudi študije o uporabnikih, predstavlja tudi najbolj plodno stičišče informacijske znanosti in sociologije, psihologije ter znanosti o izobraževanju. 

Po namenu sodijo študije o uporabnikih v informacijsko znanost, po metodah (anketa, intervju, fokusne skupine) pa v omenjene starejše družbene vede. 

Za uspešno izvajanje raziskav informacijskega ravnanja je potrebno poznavanje: 

· informacijskega problema in tehnologije 

· metod in tehnik družbenih ved

Digitalni prostor informacijskih omrežij je oblikoval nove lastnosti (dinamičnost, interaktivnost, spremenljivost ...) ter strukturo informacij (nelinearnost, hiper povezave ...).

Nova paradigma informacijske tehnologije se širi skozi vse socialne strukture informacijske družbe, vključno z znanostjo. 

Online elektronski časopisi so povzročili spremembe v ravnanju vseh udeležencev v informacijski verigi.

Znanstveniki in študenti se znatno razlikujejo glede na hitrost sprejemanja, vrednotenja in uporabe elektronskih časopisov kot inovacij.

Največji del znanstvene populacije si ne more več predstavljati, kako bi deloval brez elektronskih časopisov. Del znanstvenikov je še vedno trdno vezan tudi na tradicionalne časopise. Vsi pa so zaznali spremembo paradigme znanstvenega publiciranja in komuniciranja.

Področje proučevanja informacijskega ravnanja lahko (odvisno od rasti tovrstnih raziskav) preraste v "informacijsko sociologijo" kot posebno subdisciplino z lastno teorijo in metodologijo.

Ključne besede: elektronski časopisi, uporaba, proučevanje; metode, anketa, intervju, fokusna skupina;  informacijska znanost, sociologija, psihologija, znanost o izobraževanju 

STUDYING THE USAGE OF ELECTRONIC JOURNALS: THE POINT OF CONTACT BETWEEN THE INFORMATION SCIENCE AND SOCIOLOGY

Tvrtko M. Šercar 

Bojan Oštir*
Anka Rogina 

Institute of  Information Science (IZUM), Maribor, Slovenia

Tvrtko Ujević

Croatian National Bank, Special Library, Zagreb, Croatia

Summary points

Studying the information behaviour, to which also user studies belong, represents the most fertile point of contact between information science and sociology, psychology and education science.  

According to their purpose user studies belong to the information science, according to their methods (questionnaire, interview, focus group) they belong to the named older social sciences. 

To conduct successful studies about information behaviour, the researcher needs to  know: 

· The information problem and technology, and 

· The method and techniques of social sciences.

The digital space of informational networks has formed new characteristics (dynamism, interactivity, changeability ...), and a new structure of information (non-linearity, hyperlinks ...).

New paradigm of information technology is expanding through all social structures of the information society, including science. 

Online electronic journals have caused changes in the behavioural pattern of all the participants in the information chain.

The differences in speed of how scientists and students perceive, evaluate and use e-journals as innovations, are quite considerable.

Most of the scientific population cannot even imagine an effective functioning without electronic journals. Part of the researchers is still tied to traditional journals, though all have sensed a change of scientific communication and publishing paradigm.

The area of studying the information behaviour can (dependent on the increase of such studies) transform into an “information sociology” as a special sub-discipline, with its own specific theory and methodology. 

1. UVOD

1.1 Online elektronski časopisi (e-časopisi): kontekst, vidiki, obeležja ... 

Informacijske mreže so oblikovale nov digitalni prostor brez daljav in brezčasni čas tehnološko zagotovljene sedanjosti. V digitalnem prostoru informacijskih mrež so se spremenile tudi lastnosti in struktura informacij. Digitalni medij ni preprosta različica materialnega nosilca informacij, saj so informacije na internetu dinamične, interaktivne in spremenljive.  Nelinearnost in hiper povezave so spremenile njihovo strukturo. S spremembo strukture se namreč pretvarja en element v drugega kot pri kristalih: razlike med diamantom in grafitom npr. so prav v strukturi.

Izdelava in objavljanje, distribucija in uporaba digitalnih informacij so tako rekoč  istočasne, brez časovnih zamikov. Informacije v prostoru globalnih informacijskih mrež lahko uporabljamo prek lastnega računalnika, takoj ko so izdelane. 

Nova paradigma informacijske tehnologije se širi skozi vse socialne strukture informacijske družbe, vključno z znanostjo. Informacijska tehnologija je po eni strani rezultat avtonomnega razvoja, po drugi pa rezultat interakcij med neko socialno strukturo in informatizacije le-te.

Razvoj online elektronskega publiciranja na internetu, ki se je začel pred desetimi leti, eksperimentalno pa pred dvajsetimi, je sprožil tudi proces spreminjanja modela (paradigme) znanstvenega komuniciranja. 

Osrednje mesto v formalnem komuniciranju v znanosti imajo časopisi, tehnična poročila in knjige. Znanstveniki ustvarjajo vsebino in oblike publikacij, v katerih objavljajo rezultate znanstvene spoznavne dejavnosti (nove znanstvene informacije). V odnosu do medijev za publiciranje ter do druge informacijske in komunikacijske tehnologije so znanstveniki uporabniki teh medijev in tehnologije. Tehnologija online e-publiciranja ni nastala primarno zaradi znanosti. Zato so novi mediji relativno neodvisni od njihove uporabe in prilagoditve modela znanstvenega publiciranja in komuniciranja. Kot smo že omenili, sta razvoj in uporaba online e-tehnologije in globalnih informacijskih omrežij povzročila spremembe znanstvenega modela publiciranja in komuniciranja. Zato so danes znanstveniki, tako posamezniki kot socialna skupnost, soočeni z elektronsko revolucijo, ki jih postavlja pred izziv, da sprejmejo te spremembe in se jim prilagodijo ali pa končajo na stranskem tiru.  

Kot socialna struktura temelji znanost na velikanski zgradbi znanstvenih konvencij in posebni geometriji položajev, odnosov in interakcij med ključnimi igralci v znanstvenem publiciranju in komuniciranju. Znanstvene konvencije se nanašajo na terminologijo, klasifikacijo, taksonomijo in nomenklaturo (sistematiko), oz. na pisave, jezike, imena, simbole (in okrajšave) za količino, enote, elemente, strukture enot, funkcije, znake ... Obstajajo splošne konvencije, ki veljajo za vse znanstvene discipline, in posebne konvencije za posamezno znanstveno disciplino ali skupino disciplin.

Online elektronske publikacije se kot dinamični informacijski objekti precej razlikujejo od publikacij, tiskanih na papirju. Postavlja se torej vprašanje, kaj se sme spremeniti oz. kaj se ne sme, da znanost ne bi izgubila identitete najpomembnejše človekove spoznavne dejavnosti. Vse, kar se ne sme spremeniti, mora biti neodvisno od sprememb medijev, čeprav vsebina ni fizično ločljiva od materialnega nosilca informacij (materialen je tudi digitalni medij). 

V znanstvenem publiciranju imajo relativno največji pomen znanstvene konvencije o pripravi člankov za objavo v časopisih. Sprememba modela znanstvenega publiciranja in komuniciranja ne bo spremenila npr. zgradbe znanstvenih konvencij in temeljnih epistemoloških in etičnih načel, če hoče znanost ohraniti svojo identiteto, je pa že spremenila oblike znanstvenih del in znanstvene stile ter socialne odnose v publiciranju in komuniciranju.

Online e-časopisi podpirajo tako formalne (članki) kot neformalne (diskusije, dopisovanje ...) procese in oblike znanstvenega komuniciranja. 

E-časopisi so bistveno spremenili odnose med glavnimi tradicionalnimi skupinami v procesu znanstvenega komuniciranja (uporabniki, avtorji, uredniki, recenzenti, založniki, knjigotržci, knjižničarji in drugi profesionalni intermediatorji znotraj informacijske verige). 

E-časopisi so povzročili tudi spremembe v ravnanju vseh udeležencev. 

Tu nas zanimajo predvsem znanstveniki in študenti, ki so bodisi sprejeli e-časopise in jih že uporabljajo bodisi so v procesu sprejemanja oz. zavračanja te inovacije. 

Za uporabo digitalnih informacij na globalnih informacijskih omrežjih fizične knjižnice niso več potrebne. Potrebujemo tako imenovane omrežne prehode (network gateways), kjer skupine novih profilov strokovnjakov servisirajo informacijsko tehnologijo in razvijajo orodja za iskanje in uporabo digitalnih informacij v neskončnem prostoru globalnih informacijskih omrežij. 

Nastajajo tudi drugi novi tipi internetnih informacijskih servisov, organizacij in projektov, kot so aggregation services, reference linking services (npr. CrossRef), Digital Object Identifier Foundation, nacionalni in internacionalni projekti za razvoj e-časopisov (npr. SuperJournal), OCLC-jev projekt kooperativne katalogizacije virov na spletu (CORC)...

Nastaja "informacijska arhitektura" (information architecture) kot nova metadisciplina, ki se ukvarja s projektiranjem, implementacijo in vzdrževanjem digitalnega prostora oz. z dostopom in uporabo digitalnih informacij ter navigacijo skozi globalna informacijska omrežja.

Informacijsko ravnanje, ki zajema ravnanje ljudi pri proizvajanju, dostopu, iskanju ter uporabi informacij in informacijske tehnologije, danes razumemo kot posebno področje proučevanja v informacijski znanosti, za katerega je treba prilagoditi znane metode in razviti tudi nove.

Posamezne znanstvene skupnosti so se že v okviru tradicionalne paradigme med seboj zelo razlikovale glede na uporabo časopisov. Tako imajo npr. v filozofiji, sociologiji in ekonomiji monografske publikacije večji pomen kot članki v časopisih. V filozofiji je razmerje med citiranjem monografskih publikacij in člankov v časopisih približno 9:1, v sociologiji 7,5:2,5 in v ekonomiji 7:3. Na področju naravoslovja in matematike je to razmerje 1:9, torej obratno kot v filozofiji. 

Razlike med znanostmi so glede na potrebo po hitrosti objavljanja posledice razlik med njimi glede na pripadnost kumulativni oz. repetitivni časovni shemi. Za kumulativne vede, kot so naravoslovje, tehnične vede, biomedicina in biotehnologija, je značilen napredek, ki temelji na vedno novih spoznanjih, iznajdbah in inovacijah. V repetitivnih znanostih, kot so humanistične in del družbenih ved, ni razvoja kot v kumulativnih znanostih, saj se vsaka generacija ukvarja z odgovori na vedno ista vprašanja. 

Od področja do področja in od države do države se tudi zelo razlikujejo navade znanstvenikov glede na stopnjo sprejemanja in glede na uporabo online elektronske tehnologije. 

Združitev America Online (AOL) – posrednika internetnih povezav s skoraj 30 milijoni naročnikov – z družbo Time-Warner – največjo medijsko družbo na svetu (televizija, film, glasba in tisk) – v družbo AOL Time-Warner 12. januarja 2001 verjetno označuje konec "nedolžnosti" in absolutne odprtosti interneta.

1.2 Teoretično-metodološki okvir

1.2.1 Teorija sprejemanja inovacij

Če hočemo razumeti uporabniško psihologijo sprejemanja inovacij, moramo razumeti dinamiko človekovega odločanja v kontekstu sprejemanja ali zavračanja novih tehnologij. Inovacija je sprejeta, če uporabniki praktično izražajo voljo, da jo uporabljajo v namene, za katere je bila projektirana.  Člani socialnega sistema (v našem primeru znanstveniki in študenti kot uporabniki e-časopisov) se znatno razlikujejo glede na hitrost sprejemanja inovacij (v našem primeru je inovacija e-časopis). Pojem uporabniškega sprejemanja inovacij je del širše teorije širjenja inovacij (innovation diffusion theory; E. Rogers, 1995). Stopnjo sprejemanja določajo naslednji atributi:

· stopnja, do katere uporabniki percipirajo inovacijo kot boljšo od rešitve,  ki je v uporabi (relativna prednost)

· uporabniki so prepričani, da je inovacija v skladu z obstoječimi vrednostmi, prejšnjimi izkušnjami in njihovimi potrebami (kompatibilnost)

· stopnja težav pri razumevanju in uporabi inovacije (kompleksnost)

· možnost eksperimentiranja z inovacijo do določene meje (preverljivost)

· stopnja, do katere so posledice inovacije vidne tudi za druge (opaznost)

Na podlagi empiričnih raziskav je Rogers prišel do tipologije uporabnikov inovacij. Glede na povprečni čas, potreben za sprejemanje inovacij, in standardno deviacijo, je Rogers razvrstil uporabnike v 5 skupin:

· inovatorji (2,5 %)

· zgodnji prejemniki (13,5 %)

· zgodnja večina (34 %)

· pozna večina (34 %)

· obotavljavci (16 %)

Skupine predstavljajo "idealne tipe", ker distribucija skoraj popolnoma ustreza Gaussovi krivulji. 

1.2.2 Metodološki pluralizem 

Danes je metodološki pluralizem na splošno zaželen. Bistveno je razumevanje relativne vrednosti posameznih metod (postmoderni metodološki relativizem; P. Feyerabend, 1975).  Neka metoda ustreza proučevanju enih fenomenov in vidikov, druga pa drugih. V tem, relativnem smislu so vse metode enako dobre. Kvalitativne in kvantitativne metode zagotavljajo različne, vendar enako veljavne tipe dokazov. Tudi viri financiranja danes povsod po svetu prednostno podpirajo multidisciplinarne raziskave (N. Ford, 2000). Toda v nekaterih primerih je smiselno uporabljati le eno metodo (posamezna metoda recimo bolj ustreza določenemu raziskovalnemu pristopu, raziskovalci so prepričani, da posamezna metoda zagotavlja dokaze višje kakovosti, itd.; G. Burrell in G. Morgan, 1979).

1.2.3 Metode informacijske znanosti in sociologije

Informacijska znanost je bila ujetnik prevladujočih kvantitativnih metod, kot je npr. zbiranje podatkov s programsko opremo, ki beleži posamično vključevanje v informacijske sisteme in baze podatkov, ki poudarjajo kvantitativne vidike in podcenjujejo kvalitativne. Posledica tega je bilo kopičenje povsem trivialnih rezultatov (J. Olaisen, 1991).

Metoda avtomatskega zbiranja podatkov o uporabi s pomočjo temu namenjene programske opreme (logging software) sodi v splošne deskriptivne raziskave za ugotovitev nekega stanja (odstotki, povprečja ...). Meje med splošno in analitično deskripcijo, katere cilj je odkrivanje odnosov in proučevanje struktur oz. povezav med elementi, niso ostre. Vsaka znanstvena disciplina opredeljuje tisto raven enot analize, ki ji ustreza glede na definicijo predmeta proučevanja. Tisto, kar so elementi v kemiji, so informacije in komunikacije v informacijski znanosti. S spremembo globine analize se lahko spreminja tudi raven enot analize ter s tem predmet proučevanja. 

Kot znanost o informacijah in komunikacijah je informacijska znanost fundamentalna družbena veda (B. C. Brookes, 1978). Torej lahko informacijska znanost legitimno uporablja tudi metode iz sociologije in psihologije. 

Dokler je proučevanje usmerjeno na informacije in komunikacije kot človekove artefakte (ne pa kot fizične danosti; gl. T. Stonier, 1990), na informacijske in komunikacijske sisteme, smo na področju informacijske znanosti. Ko pa se preusmerimo na ravnanje uporabnikov pri uporabi informacij in informacijskih sistemov, prehajamo na področje sociologije. Raven enot analize niso več informacije, komunikacije itd., temveč ravnanje posameznikov in skupin. Če je namen naše raziskave odkriti motive ravnanja uporabnikov, smo na podočju psihologije. 

Različne klasifikacije znanosti po disciplinah ne ustrezajo več notranji strukturi sodobne znanosti.  

Znanstvena praksa je dinamičen proces, klasifikacije pa predstavljajo statične sheme. To notranjo dinamično strukturo sodobne znanosti je odkrila citatna analiza. Ta je pokazala, da med znanostmi, ki so bile prej zaprte v svoje disciplinarno področje, ni več pregrad. Da se sistem in odnosi med znanostmi spreminjajo, kaže tudi uporaba metod  iz drugih znanosti. Analiza citatov je tudi odkrila, da so znanstvene raziskave najbolj plodne na stičiščih več disciplin. Eno takšnih stičišč so študije o uporabnikih (user studies). Imamo jih za del informacijske znanosti in ne sociologije ali psihologije. Namen tega članka je proučiti upravičenost takšnega stališča, saj dejstva na prvi pogled kažejo, da gre pri študijah o uporabnikih za:

· proučevanje ravnanja (behaviour) uporabnikov pri uporabi informacij in informacijske tehnologije, ravnanje pa je predmet proučevanja v sociologiji in psihologiji

· uporabo metod iz psihologije in sociologije za zbiranje podatkov ter za statistično obdelavo zbranih podatkov, npr. SPSS (M.J. Norušis, 1988)  

Metode proučevanja se ne morejo ločiti od predmeta in ravni enot analize, ki se s njihovo pomočjo proučujejo, in obratno. V strogem smislu torej sodijo študije o uporabnikih glede na metode anket in intervjujev v sociologijo, glede na namen pa v informacijsko znanost. Rezultati študij o uporabnikih naj bi bili instumentalni za nadaljnji razvoj in izpopolnjevanje informacijskih sistemov in servisov.

Cilj raziskav, usmerjenih na ljudi, naj bi bil uporaba rezultatov pri projektiranju in vzdrževanju informacijskih sistemov in servisov. Žal raziskave, usmerjene na uporabnike, razen predlogov običajno ne ponujajo konkretnih projektnih rešitev. Po drugi strani projektanti sistemov ignorirajo uporabniško stran in študije o uporabnikih, pogosto pa so o njih  popolnoma neinformirani (T. Saracevic, 1997).  

Za interpretacijo rezultatov, dobljenih s posamezno metodo, so ključni teoretični modeli raziskovalnih metodologij. Zavedati se je treba, da so tisti raziskovalci, ki jih zanimajo prvenstveno kvalitativna razmerja, nagnjeni k precenjevanju vrednosti in generalizaciji rezultatov študije enega samega primera. Rezultati kvalitativnih raziskav nimajo enake stopnje možnosti generalizacije kot rezultati kvantitativnih raziskav za spoznavanje velikih populacij. Vendar pa  imajo veliko vrednost pri interpretaciji rezultatov kvantitativnih raziskav, ker nam pomagajo pri njihovem razumevanju. 

1.2.4 Proučevanje znanstvenih časopisov

Študije o ravnanju uporabnikov pri uporabi znanstvenih časopisov spadajo v eno od najtežjih področij v proučevanju znanstvenega komuniciranja. Glavni vir težav je v tem, da se časopisi praviloma ne izposojajo, ampak so prosto dostopni v čitalnici. Zato se je uporaba časopisov do sedaj proučevala predvsem z metodo analize citatov. Proučevanja so bila usmerjena na članke in časopise. Proučevanja ravnanja uporabnikov pri uporabi e-časopisov naj bi bila predštudije za izvajanje projektov razvoja e-časopisov. Žal pa se izvajajo preredko (K. Eason, S. Richardson in L. Yu, 2000). S pojavom e-časopisov je proučevanje uporabe časopisov precej olajšano, ker njihovi dobavitelji pogosto uporabljajo programsko opremo za avtomatsko zbiranje podatkov o uporabi (logging software). Prednosti avtomatskega spremljanja uporabe v odnosu do študij o uporabnikih z metodami anket, intervjuja in fokusnih skupin so veljavnost, diskretnost in objektivnost. 

Z metodo avtomatskega spremljanja je bilo ugotovljeno, da večina (67 %) rednih uporabnikov SuperJournala (servis za e-časopise v Veliki Britaniji) uporablja ta servis v povprečju manj kot 0,5-krat na mesec. Manjši, a zelo pomemben del rednih uporabnikov (11 %) pa uporablja SuperJournal najmanj 1-krat na mesec. Ugotovljeno je tudi bilo, da 17 % uporabnikov nikoli ne gleda e-časopisov, od tistih, ki jih gledajo, pa 72 % uporablja 1-3 časopise, 7 % pa več kot 6 časopisov (K. Eason, S. Richardson in L. Yu, 2000). 

S sociološkimi metodami pa je bilo ugotovljeno, da 60 % respondentov (vzorec je zajemal znanstvenike na univerzah v Veliki Britaniji) redno uporablja vsaj 1 e-časopis, 16 % več kot 5, 40 % ne spremlja nobenega e-časopisa (S. Pedersen in R. Stockdale, 1999).

1.2.5 Kritična masa objav

Za razvoj znanstvenega spoznavanja je posebej pomembna kritična masa raziskav in njihovih objav, ker neobjavljeni in nedosegljivi rezultati raziskav ne pomenijo prav nič za znanstveno skupnost v določenem področju. Brez kritične mase objav ni ne konfrontacij, ne preverjanj in ne primerjav rezultatov raziskav na isto temo. 

Tradicionalni model časopisa, tiskanega na papirju, je za te namene prepočasen (proces recenzij, urejanja in tiska je zelo zamuden), preselektiven (objavljajo se samo recenzirani prispevki) in prerestriktiven do avtorjev glede avtorskih pravic. S stališča tradicionalnega modela se objave člankov na Webu ne priznavajo.  

S pojavom e-časopisov se odpira novo poglavje tudi v tem smislu.  E-časopisi, kot sta D-Lib (http://www.dlib.org ) in Information Research (http://www.shef.ac.uk/~is/ publications/infres/ircont.html), so glede na hitrost objavljanja kar se da hitri in poleg recenziranih prispevkov objavljajo tudi nerecenzirane. 

2. NAMEN

Namen prispevka je, da na podlagi prikaza

· metod, ki so uporabljene v najnovejših raziskavah uporabe e-časopisov in

· metaanalize rezultatov izbranih raziskav pri uporabi e-časopisov

pridemo do sintetičnih ugotovitev:

· o znanostih, ki interagirajo pri raziskavah informacijskega ravnanja pri uporabi e-časopisov

· o spremembah notranje strukture sodobne znanosti kot posledice teh interakcij 

· o razvrščanju uporabnikov e-časopisov s posameznega področja znanosti glede na atribute, ki opredeljujejo stopnjo sprejemanja e-časopisov kot inovacije

3. METODA

Pri izbiri reprezentančnih raziskav smo kumulativno uporabili naslednje kriterije:

· naravnanost raziskave na uporabo e-časopisov

· aktualnost raziskave (ta naj bo čimbolj nova)

· zastopanost ene od glavnih metod študij o uporabnikih (avtomatsko spremljanje podatkov o uporabi s pomočjo programske opreme (logging), anketa, intervju, fokusna skupina)

· prisotnost kar največ držav v raziskavi 

· zajemanje karseda različnih vrst respondentov glede na znanstveno področje

V ta namen smo iskali po več bazah podatkov. Za najširšo osnovo nam je služilo iskanje po bibliografskih bazah podatkov, v katerih najdemo indeksirana kazala vsebin serijskih publikacij (SwetScan, OCLC FS ContentsFirst), opravili pa smo tudi poizvedbe po znanstveno ožje usmerjenih (LISA) in s stališča znanstvene vrednosti prispevkov tudi zahtevnejših bazah podatkov (Web of Science).

Izbrane članke smo vsebinsko analizirali glede na:

· metodo 

· to, kdo je raziskavo opravil, kdaj in kje 

· vrsto respondentov

· namen raziskave

· teme raziskave 

· rezultate raziskave

4. PREGLED RAZISKAV

4.1 PRIMER RAZISKAVE S POMOČJO ANKETE

Anketa je metoda zbiranja kvantitativnih podatkov o lastnostih velikih populacij. Izvaja se z vprašalnikom. Namen proučevanja z anketo zbranih podatkov je generalizacija rezultatov, dobljenih na vzorcu, na celotno populacijo. Zaradi homogenosti vzorca je treba izključiti respondente glede na morebitne skrajne značilnosti. Za veljavnost rezultatov in generalizacij je potreben tudi dovolj velik vzorec (C. A. Moser, 1958; C. V. Good in D. E. Scates, 1967). 

V znanstvenoraziskovalnih inštitutih Maxa Plancka v Nemčiji so med 15. aprilom in 15. majem 1999 izvedli anketiranje na temo ocene uporabe in sprejemanja e-časopisov (D. Rusch-Feja, U. Siebeky, 1999). Rezultati raziskave kažejo na visoko stopnjo sprejemanja elektronskih časopisov v znanstvenih krogih, pa tudi nepripravljenost vrniti se izključno na tiskani medij. Ocenjena je bila pogostost uporabe elektronskih časopisov treh založnikov: Elsevier (1.100 naslovov), Springer (412 naslovov) in Academic Press (174 naslovov).

Namen raziskave je bil ugotoviti, kakšna je realna uporaba elektronskih časopisov na inštitutih Maxa Plancka in pridobiti mnenje raziskovalcev o prednostih in pomanjkljivostih elektronskih časopisov skozi prizmo izposoje, enostavnosti dostopa, ažurnosti, najnovejših raziskav, načina enostavne najdljivosti želenih besedil itd. 

Anketni vprašalnik je bil sestavljen iz petih vprašanj in je bil v elektronski obliki dosegljiv na spletni strani instituta Max Planck (v nemškem in angleškem jeziku). 

Anketni vprašalnik je dovoljeval tudi dodajanje drugih informacij, kot npr. kateri časopis bi še želeli imeti v elektronski obliki, katero storitev bi bilo treba nuditi brezplačno, katere informacije so pri uporabi elektronskih časopisov nepopolne itd.  

Vprašanja so bila sledeča:

1. Ali uporabljate elektronske časopise? Katerih založnikov? Kako pogosto?

2. Katere so prednosti in katere pomanjkljivosti elektronskih časopisov po vašem mnenju: takojšnja dostopnost (24 ur na dan), dostop (geslo, enostavni pristop), dostopnost na vašem računalniku, branje z zaslona, nekompletni letniki, nestandardizirani format citatov, izguba nekaterih lastnosti tiskanih časopisov, možnost prenosa (download), spremljanje več časopisov (pri enem dostopu), tekoče ažuriranje informacij, slaba grafična kvaliteta elektronskega časopisa, pogojenost z računalniškim omrežjem (network), tehnološke zmožnosti (animacija, zvok, video posnetki), problematičnost dolgoročnega dostopa (z zagotovljenim arhiviranjem), odsotnost standardiziranega formata, možnost iskanja/iskalnost, iskanje v bazi podatkov s polnim besedilom (le pri nekaterih časopisih).

3. Ali bi bili zainteresirani za širši seznam naslovov elektronskih časopisov?

4. Katerim uslugam bi se odrekli, brez česa ne bi mogli, če bi vas materialne okoliščine prisilile, da izbirate? (možnosti: elektronski časopis, tiskani časopis, vezani časopisi, nakup knjig, baze podatkov, posamezni časopis, druge storitve)  

5. Ali mislite, da so danes specifične informacije, ki se uporabljajo v obliki elektronskega časopisa, zadovoljive? (da/ne - z možnostjo opredelitve želene informacije)

Odgovori anketirancev so bili po e-pošti posredovani na centralni strežnik v Oraclovo bazo podatkov (le-ta je bila konfigurirana izključno za potrebe ankete). Dobljeni podatki so bili potem obdelani s programom SPSS. 

Vseh štiriinosemdeset inštitutov Maxa Plancka, delovnih skupin in raziskovalnih centrov je bilo kategoriziranih v tri vsebinske skupine: biomedicinsko, kemijsko-fizikalno-tehnično in humanistično. 

Na anketiranje so se odzvali raziskovalci z 61 inštitutov (nekaj inštitutov je za odgovore zadolžilo kontaktne osebe, medtem ko drugi niso odgovorili zaradi tehničnih razlogov: nekateri zaradi preselitve v nove stavbe, nekateri pa zaradi tehničnih težav pri dostopu do interneta). 

Skupaj je v anketiranju sodelovalo 1.042 izpraševancev ali 10,85 % vseh raziskovalcev, in sicer 811 stalnih raziskovalcev (od 3.842), kar predstavlja 21,1 %, 165 gostujočih raziskovalcev in kandidatov za doktorat (od 5.063), kar predstavlja 3,21 %, in 66 uslužbencev (običajno študenti-asistenti ali administrativno osebje).

Distribucijska slika anketirancev po vsebinskih skupinah je sledeča: biomedicinska usmeritev  50,09 %  (522 anketirancev),  kemijsko-fizikalno-tehnična usmeritev  37,81 %  (394 anketirancev) in humanistična usmeritev 12,09 % (126 anketirancev) .

1. Največ anketirancev v vseh treh kategorijah je odgovorilo, da elektronski časopis uporablja vsaka dva tedna do enkrat mesečno. Pomenljiv del anketirancev je navedel, da uporablja elektronske časopise dnevno ali nekajkrat na teden. 

2. Prednosti so daleč pred pomanjkljivostmi medija. Kot največje prednosti so navedene možnosti neposrednega dostopa z lastnega delovnega mesta, takojšnja dostopnost, pa tudi možnost prenosa (download) ali tiskanja. Največje pomanjkljivosti so: problematičnost dolgoročnega dostopa (z zagotovljenim arhiviranjem), nepopolni letniki in serije, kjer so posamezni primerki le delno skenirani ali digitalizirani. Nasprotno od pričakovanega pa sledeče pomanjkljivosti anketirancem niso pomenile dosti: odvisnost od računalniške mreže (network), branje z zaslona, izguba nekaterih lastnosti tiskanih časopisov, grafična kvaliteta, pomanjkljiva standardiziranost, nestandardizirani format citatov. Poudariti velja, da so spremenljivke, kot je npr. iskanje po polnem besedilu in izboljšan dostop do arhiva, uvrščene zelo visoko.

3. Elektronski časopis kot dopolnilna ponudba (dodatek k tiskani izdaji) je za več kot polovico anketirancev prednost. Skoraj 25 % anketirancev je na to odgovorilo, "da teh izkušenj nimajo", le 14,3 % anketirancev pa je sebe uvrstilo v skupino tistih, "ki ne uporabljajo elektronskega časopisa". 

4. Vsi inštituti se soočajo z drastičnim povečanjem cen časopisov, anketiranci pa so posebej občutljivi na dvojno naročnino: na elektronsko in tiskano verzijo istega časopisa. Na vprašanje, čemu bi se odrekli, če bi se zaradi pomanjkanja materialnih sredstev morali nečemu odreči, je kar 652 anketirancev izrazilo mnenje, da se niso pripravljeni odreči elektronskim časopisom (182 bi jih lahko shajalo brez njih). Brez tiskanih časopisov ne bi moglo shajati 588 anketirancev (298 bi  jih lahko pogrešalo). Odgovori dokazujejo, da uporabniki zelo podpirajo elektronski časopis kot medij. Nasprotno tem kategorijam bi raziskovalci lahko delovali brez časopisov z nizkim faktorjem vpliva, brez tiskanih verzij časopisov (če je dostopna elektronska verzija), brez dnevnega časopisja (časnikov), brez Elsevierjevih časopisov (zaradi naročniške cene, pa tudi zaradi faktorja vpliva), poljudnoznanstvenih in računalniških časopisov.  

5. Najpogosteje izražene želje so bile: konkreten in dobro strukturiran "povzetek vseh elektronskih časopisov na samo eni domači strani", neposrednejši dostop do baze podatkov, dostop do različnih baz podatkov s samo enim, enotnim geslom (za vse založnike), vpis ključne besede s možnostjo iskanja po vseh časopisih, večji vpliv na založnike, da bi digitalizirali starejše letnike časopisov.  

Raziskovalci na inštitutih Maxa Plancka veliko povprašujejo po elektronskih časopisih, opazna pa je tudi zadržanost, ki kaže pomanjkanje zaupanja v ta medij. To pomanjkanje zaupanja bi lahko bilo manjše ob učinkovitejšem pretoku informacij od informacijskih strokovnjakov v knjižnicah inštitutov do končnih uporabnikov, kot tudi s širšo ponudbo izobraževanj za le-te. Ljudje so premalo informirani o ponudbi elektronskih časopisov (enostavno ne vedo za njih), zato mora digitalni knjižničar izboljšati sistem distribucije informacij končnim uporabnikom in jim omogočiti, da uporabljajo elektronski časopis kar se da učinkovito. 

Glavna prednost elektronskih časopisov v primerjavi s tiskanimi je relativno lahek dostop do baze podatkov, enostavnost prenosa (download) ali tiskanja, citiranja in posebej ažurnost vsebine. Čeprav med uporabniki obstaja določena pripravljenost, da bi shajali tudi brez določenih storitev elektronskega medija, se je pokazalo, da so že obstoječi informacijski servisi nepogrešljivi in zaželeni. Rezultati te raziskave prav gotovo podpirajo nadaljnji razvoj elektronskih časopisov. Veliko anketirancev ne more več profesionalno delovati brez elektronskih časopisov. To nas navaja na dejstvo, da so raziskovalci zaznali spremembo paradigme znanstvenega publiciranja in komuniciranja. 

4.2 PRIMER RAZISKAV S POMOČJO INTERVJUJA

Z intervjujem izpraševalec dobiva podatke od oseb, s katerimi je v neposrednem stiku. Nekatere vrste podatkov bi prav tako lahko dobil z metodo vprašalnikov, vendar ima intervju nekatere bistvene prednosti, ki ga kvalitativno opredeljujejo za več kot le "ustni vprašalnik", npr.:

· Intervju omogoča izpraševalcu, da usmerja pogovor in da sproti pojasni nejasnosti, ki se pojavijo v neki situaciji. Prav tako intervju omogoča izpraševalcu, da si ustvari vtis o intervjuvancu, o njegovih reakcijah, da presoja resničnost odgovorov in da kot sestavni del odgovorov upošteva tudi neverbalno komunikacijo. Intervju torej ni nujno enosmeren tok informacij, ampak kompleksna komunikacija "v živo".
· Nekaterih informacij pravzaprav ni mogoče dobiti drugače, kot z neposrednim stikom – npr. razna osebna razmišljanja in prepričanja, ki raziskovalcu omogočijo globlji vpogled v razumevanje problema in kvalitativno interpretacijo rezultatov. Intervjuvanec se lahko šele potem, ko vidi izpraševalca in se prepriča o tem, da bodo zbrani podatki korektno uporabljeni, odloči, da bo odgovarjal; njegovi odgovori so zato lahko tudi bolj zaupni od tistih, ki bi jih napisal. Pri tem je lahko odločilna vloga izpraševalca – ob subtilnem vodenju intervjuvanci lahko celo pozabijo, da so intervjuvani.

· Intervju omogoča vpogled v dinamično strukturo posameznika (ali skupine), v notranjo motiviranost, ki ga (jih) vodi pri določenih vzorcih in načinih delovanja. Posebna oblika skupinskega, globinskega intervjuja se je tako izoblikovala v samostojno metodo (metoda fokusnih skupin).

V literaturi je mogoče najti različne klasifikacije intervjujev (C. V. Good in D. E. Scates, 1967); tako bi lahko intervjuje, kadar jih uporabimo za raziskovanje uporabe e-časopisov, opredelili kot raziskovalne, individualne oz. skupinske, usmerjene in strukturirane oz. nestrukturirane. Raznolikost možnosti, ki jih ponuja ta metoda, je eden od razlogov, da navajamo dva primera; ostale kriterije smo navedli v 3. točki.  

4.2.1  Uporaba e-časopisov na univerzah Pariz 6 in Pariz 7

Raziskava, ki sta jo podprli dve francoski državni ministrstvi, za kulturo (sic!) in za izobraževanje, je del širše zastavljene študije, ki naj bi zapolnila praznino na področju raziskav uporabe in potrebe po digitalnih  publikacijah v visokošolskem izobraževanju in raziskovanju v Franciji. Hkrati naj bi študija omogočila primerjalno analizo stanja uporabe e-časopisov v Franciji s podobnimi raziskavami, predvsem anglo-ameriškimi (A. Mahe, C. Andrys, in G. Chartron, 2000). 
Junija in julija 1999 je tako raziskovalna skupina pri visoki šoli za bibliotekarstvo  in informacijsko znanost ENSSIB (École Nationale Supérieure des Sciences de l'Information et des Bibliothèques) izvedla serijo intervjujev med znanstveniki in doktorandi na dveh pariških univerzah (Pierre et Marie Curie Université – Paris 6 in Denis Diderot Université – Paris 7).

Intervjuji so v povprečju trajali eno uro in so potekali na delovnih mestih intervjuvancev. Med petindvajsetimi intervjuvanci, ki so bili iz 14 različnih laboratorijev, je bilo 13 znanstvenikov in 12 doktorandov z različnih znanstvenih področij, največ s področja biologije (8), fizike (7), kemije (6) in še nekaterih drugih (matematike, računalništva in geologije). 

Ob osnovnem cilju, ki smo ga že omenili, je bil namen raziskave poglobiti znanje in razumevanje, kako so raziskovalci sprejeli in kako uporabljajo online servis, ki jim je bil na voljo v času raziskave na obeh univerzah. Temu primeren je bil izbor sodelujočih iz posameznih znanstvenih disciplin, ki so bile v omenjenem online servisu najbolj zastopane z e-časopisi. Intervju kot metoda raziskave je bil izbran namenoma, saj omogoča globlje razumevanje individualne prakse in predstav, česar sicer ne bi bilo mogoče doseči z anonimnim vprašalnikom na spletni strani. 

Raziskovalce je zanimala distribucija uporabnikov glede na tipologijo, ki je bila razvita v sklopu raziskave; o samem načinu izpeljave tipologije sicer ne poročajo. Tipologija je sestavljena iz štirih skupin glede na dva raziskovana parametra, ki sta grafično prikazana kot ortogonalni premici, kot abscisa in ordinata: naklonjenost okolja, v katerem delujejo, do uporabe e-časopisov, in individualna praksa kot posledica uporabe analognega (papir) ali digitalnega (elektronskega) medija. Tako izoblikovane skupine so: uporabniki na visokem nivoju (8), uporabniki na osnovnem nivoju (8), tradicionalisti (4) in knjižni molji (5). Pokazalo se je, da sta za razporeditev po vertikali odločilna doseženi položaj in dolžina obdobja znanstvene aktivnosti, po horizontali pa značilnosti posameznika.

Analiza rezultatov po znanstvenih disciplinah je pokazala pomembne razlike; tako skoraj vse fizike (razen enega) najdemo med uporabniki na visokem ali osnovnem nivoju, tudi kemiki so vsi na strani, ki daje prednost uporabi e-časopisov. Biologi predstavljajo konglomerat, ki se je razporedil po vseh štirih kvadrantih, preostali intervjuvanci pa so predstavljali premajhne skupine, da bi jih bilo smiselno obravnavati kot predstavnike določene znanstvene discipline, in so razporejeni popolnoma heterogeno. Ob tem je treba povedati, da avtorji poudarjajo, da ne gre za homogene skupine, kjer bi vsak posameznik imel vse lastnosti skupine, pač pa vse lastnosti predstavljajo "idealni primerek" skupine, ki ji je bolj ali manj podoben. 

V razpravi o rezultatih je bila tako izpostavljena trditev, da je pripadnost določeni znanstveni disciplini očitno ključnega pomena za to, ali se e-časopisi uporabljajo ali ne. Edini dejavnik, ki ima lahko občasno še močnejši vpliv, je socialno in materialno okolje. Tu igrajo glavno vlogo oprema in navade v ožjem, lokalnem okolju, kakor tudi dosegljivi viri in promocija servisov. V tem kontekstu je pojasnjeno tudi presenetljivo dejstvo, ki je kot prvo omenjeno pri obravnavi rezultatov: opazna diskrepanca med trditvami intervjuvancev, da uporabljajo e-časopise, in njihovim zavedanjem o dostopnosti le-teh prek spletnih strani obeh univerz. 

Na (ne)uporabo e-časopisov vplivajo številni dejavniki: od navad komuniciranja v posamezni znanstveni disciplini, razširjanja informacij znotraj skupine, statusa, delovnega okolja, soodvisnosti raznih subjektivnih faktorjev, kot so osebne ali podedovane delovne navade in vzorci, večja osebna afiniteta ali odpor in podobno.

Premik proti širši uporabi e-časopisov je tako dejstvo; kljub temu pa tiskani viri ostajajo pomembni v vsakem primeru, in to zaradi arhiviranja, preverjene znanstvene vrednosti ali navad. 

4.2.2  Intervjuji s kemiki na univerzi Cornell 

V knjižnici Alberta R. Manna na Cornell University so maja in junija 1995 s pomočjo intervjujev izvedli raziskavo o sprejemanju e-časopisov med kemiki na univerzi (L.  Stewart, 1996). 

V enournih intervjujih je sodelovalo 39 intervjuvancev. Vsi intervjuvanci so vsaj enkrat uporabili sistem CORE (Chemistry Online Retrieval Experiment), ki so ga uporabljali na univerzi Cornell, sestavljala pa so ga polna besedila člankov dvajsetih revij ACS (American Chemical Society). Med intervjuvanci je bilo 21 podiplomskih študentov, 14 doktorjev in 4 dodiplomski študentje; med njimi je bilo le pet žensk. Večina je bila z oddelka za kemijo, nekaj pa jih je delalo na področju inženirstva ter znanosti o materialih. 

Namen raziskave je bil ugotoviti potencialno koristnost e-časopisov za kemike. Dobljena informacija naj bi pripomogla k učinkovitemu oblikovanju elektronskih sistemov, tako da bi ti lahko uspešno podpirali znanstvene aktivnosti. 

Raziskava je bila osredotočena na primerjavo elektronskih in tiskanih časopisov. Glavna vprašanja so bila:

· Katere so potrebne lastnosti sistema za uporabo e-časopisov (pri čemer je treba upoštevati funkcije sistema, ki pomagajo pri izboru optimalnih člankov, in funkcije, ki olajšujejo branje člankov)? 

· V kolikšni meri e-časopisi izpolnjujejo zahteve, ki jih sicer raziskovalci postavljajo za tiskane časopise?

· Zamenjava tiskanih časopisov z elektronskimi – ali bi bilo mogoče pri znanstvenem delu uporabljati samo e-časopise?

· Čas, za katerega naj bo v sistemu zajeta literatura (frekvenca ažuriranja; obdobje, ki naj bo zajeto v sistemu in je potrebno za temeljno vedenje o neki temi; obdobje, za katero naj bo mogoče najti ustrezen članek ali dejstvo)

· Prikaz grafike (ali je potrebna slika, ki se popolnoma ujema s tisto iz tiskane verzije časopisa, ali pa zadošča računalniško obdelana slika, ki je približek originala?) 

· Prikaz besedila (ali naj bo besedilo v takšni obliki, kot je v tiskani verziji časopisa, ali pa raje v strojno čitljivi obliki?)

· Ali se je produktivnost povečala (ali intervjuvanci z uporabo e-sistema preberejo več člankov v celoti in ali jih preberejo prej)?

Raziskave na tako hitro spreminjajočem se področju, kot je področje elektronskih informacij, lahko pokažejo le trenutno stanje in intervjuji, kot je pričujoči, lahko zagotovijo le bežen vpogled v razmišljanja potencialnih uporabnikov e-sistemov. Rezultate intervjuja lahko zato razumemo kot posledico interakcije med proizvodi v njihovem trenutnem razvojnem stanju, trenutnimi delovnimi navadami raziskovalcev in njihovo tehnično usposobljenostjo. Kot rezultate raziskave lahko navedemo naslednje zaključke: 

· Od vseh naštetih zmožnosti sistema so intervjuvanci za najpomembnejši izbrali možnost izdelave tiskane kopije ter možnost brskanja tako po besedilu kot po grafiki (slikah).

· Intervjuvanci so menili, da lahko e-časopisi izpolnjujejo večino funkcij tiskanih časopisov. Vendar pa je pomembna skupina intervjuvancev dvomila, da lahko e-časopisi povečajo možnost "srečno naključne" najdbe relevantnih zadetkov, udobja pri branju ter nadomestijo tiskane kopije. 

· Približno 1/3 intervjuvancev je menila, da e-časopisi ne bodo nikoli popolnoma nadomestili tiskanih časopisov.

· Dostop do e-časopisov ne bo takoj vplival na število tiskanih časopisov, ki jih imajo naročene posamezniki.

· Večina intervjuvancev meni, da bi sistem moral biti ažuriran vsaj vsaka dva tedna. Vsebovati bi moral stare številke časopisov, ki bi pokrivale vsaj preteklih 40 do 50 let. 

· Grafike (slike), obdelane na drugačen način kot besedilo, so večini intervjuvancev ustrezale, še posebej, če jih je bilo mogoče videti v kontekstu. 

· Intervjuvanci so le počasi spoznavali prednosti strojno čitljivega besedila. 

· Kot rezultat dostopa do e-časopisov intervjuvanci predvidevajo, da bodo prebrali več člankov v celoti, da bodo učinkoviteje izkoristili čas, ki ga imajo na voljo za branje, ter da bodo prebrali članke kmalu po objavi. 
4.3 PRIMER RAZISKAVE S POMOČJO METODE FOKUSNIH SKUPIN

Metoda fokusnih skupin je metoda za zbiranje kvalitativnih podatkov s pomočjo skupinskega intervjuja in diskusije med respondenti, saj ljudje radi primerjajo in izmenjuje svoje izkušnje (A. E. Gollin, 1990; R. K. Merton, 1990; R. K. Merton in P. L. Kendall, 1946; D. L. Morgan, 1997).

Metoda fokusnih skupin se uporablja predvsem:

· kot glavna samostojna metoda

· kot dodatni vir podatkov v proučevanjih, ki temeljijo na neki drugi glavni metodi, npr. anketi

· v multimetodoloških raziskavah, v katerih uporabljamo dva ali več načinov zbiranja podatkov, ne da bi bil kateri od teh načinov glavna metoda, ki opredeljuje uporabo drugih metod (A. Bryman, 1988)

Uporaba metode fokusnih skupin zahteva pazljivo usklajevanje ciljev raziskave in podatkov, ki jih lahko dobimo s pomočjo fokusnih skupin za doseganje teh ciljev. Zato mora biti pri uporabi metode fokusnih skupin kot glavne metode poudarek na pripravi raziskave.

Glavne praktične prednosti metode fokusnih skupin so:

· da je relativno poceni

· da hitro pridemo do relativno zanesljivih kvalitativnih podatkov o izbrani temi oz. do hipotez o distribuciji različnih odgovorov

Danes prevladuje mnenje, da je metoda fokusnih skupin univerzalna metoda za proučevanje problemov, ki jih zajemajo raziskave o subjektivnih fenomenih in motivaciji na katerem koli področju, ne pa metoda, ki se uporablja restriktivno samo za marketinške raziskave.

Pristop je lahko strukturiran ali nestrukturiran. Pri strukturiranem pristopu je raven aktivnega sodelovanja moderatorja visoka, pri nestrukturiranem pa nizka.

Metoda fokusnih skupin je idealna, kadar proučujemo uporabo in stališča uporabnikov do tehnologije (v našem primeru online e-časopisov) na podlagi podatkov, ki nastajajo v interakcijah znotraj skupine, ki jo intervjuvamo (V. Massey-Burzio, 1999).

Virginija Massey-Burzio je leta 1998 s pomočjo metode fokusnih skupin izvedla raziskavo na pedagoškem osebju s področja humanistike na univerzi Johns Hopkins (V. Massey-Burzio, 1999).

Avtorica se je odločila, da opravi vlogo moderatorja skupinskega intervjuja sama, ne pa profesionalni moderator. Tako je namreč lahko izkoristila naslednje prednosti metode fokusnih skupin:

· na zahtevo respondentov je lahko dodatno pojasnila predmet razprave

· na podlagi gestikulacije in intonacije je dobila realnejši občutek o odgovorih in stališčih respondentov

· izkoristila je možnost zastavljanja vprašanj o nepričakovanih temah in problemih, ki lahko pridejo na dan

Od 40 povabljenih se je fokusne skupine udeležilo 20 učiteljev. Skupinski razgovor je trajal uro in pol. 

Cilj razgovora je bil spoznati stališča in uporabo informacijskih tehnologij, kot jih uporablja pedagoško osebje s področja humanistike, in sicer zaradi tega:

· ker jim pogosto pripisujemo antitehnologizem (dejansko gre za zdravi skepticizem do tehnologije)

· ker jih redkeje proučujemo kot naravoslovce

· še zlasti zaradi tega, ker jih ne preučujemo kot posebno skupino, ampak jih običajno zajemamo v skupine znanstvenikov s področja družbenih ved

Teme skupinskega intervjuja so bile: dostop do tehnologij, WebPac, internet, nove baze podatkov, spletne strani, viri s polnim besedilom in e-časopisi. 

Rezultati raziskave (v zvezi z e-časopisi):

· humaniste zelo skrbi možnost, da bodo p-časopisi (tiskani časopisi) izginili; nočejo brati člankov na zaslonu; izpisovanje člankov na tiskalnike jih ne zadovoljuje; vendar je možnost online dostopa do gradiva, ki drugače ni dosegljivo, kot so npr. nemški časniki, delu respondentov zelo všeč;

· samo nekateri berejo e-časopise, in sicer tiste s kratkimi članki in z malo opombami; respondenti so bili zelo presenečeni, da njihova knjižnica omogoča dostop do več kot 300 e-časopisov;

· eden izmed respondentov je bil zelo razočaran, ko je ugotovil, da njegovega članka v e-zborniku ni nihče bral oz. citiral: "To je tako, kot da bi besedilo vrgli v zabojnik za smeti. Ne vem, verjetno se bere. Morda se ne bere. Zagotovo pa se ne citira. Zdi se, da ljudje še ne citirajo reči, ki so online.";

· eden od respondentov noče publicirati v e-časopisih, v katerih je veliko slik; "Svojega težko opravljenega dela ne želim objaviti v tej obliki.";

· mlad profesor, ki bere e-časopise, je poudaril prednost tega, da sediš v svoji pisarni in imaš možnost dostopa do online člankov; e-časopis je dosegljiv nekaj tednov prej, preden pride tiskani časopis v knjižnico, in je dosegljiv tudi, če knjižnica tiskani časopis izgubi; verzija, tiskana na papirju, pa je neprimerno prijaznejša;

· respondenti so bili skeptični do "Los Alamos pre-print project" kot modela, ki bi bil dober tudi zanje; ključnega pomena zanje je recenzija; nekateri so zaskrbljeni zaradi nestabilnosti e-časopisov;

· ideja o člankih na internetu, ki obenem niso objavljeni v p-časopisih, ni sprejemljiva; e-časopisi prek hipertekstnih povezav omogočajo takojšnje reakcije ljudi na izvirni članek in odgovorov ni treba iskati v naslednjih številkah p-časopisov; tega pa p-časopisi ne omogočajo;

· medtem ko je večina respondentov pojasnila, da potrebuje tako tiskano kot elektronsko verzijo časopisa, je bil neki respondent prepričan, da lahko preživijo samo e-časopisi, ker ne zasedajo fizičnega prostora v knjižnici in so bolj poceni (več denarja bo ostalo za knjige); smo v obdobju tranzicije, s tiskalniki velike hitrosti in drugimi tehnološkimi izboljšavami pa se bo tem spremembam prilagodilo tudi pedagoško osebje s področja humanistike.

K. Eason, L. Yu in S. Harker so v okviru triletnega (1996-1998) britanskega projekta SuperJournal znotraj programa UK e-Lib uporabili tri vrste podatkov, pridobljenih z metodami avtomatskega zbiranja podatkov o uporabi s pomočjo programske opreme (logging), s pomočjo anketiranja in z metodo fokusnih skupin za proučevanje uporabe in koristnosti e-časopisov (K. Eason, L. Yu in S. Harker, 2000). 

V letu 1998 so organizirali dve fokusni skupini na dveh univerzah, eno za uporabnike (profesorji, raziskovalci, študenti, drugi) s področja političnih ved in drugo za uporabnike s področja kemije (materials chemistry). Osrednje teme diskusije so bile: 

· zadovoljstvo uporabnikov s servisi in dejavniki, ki olajšujejo ali zavirajo uporabo funkcij SuperJournala, in sicer osnovno brskanje in brskanje s pomočjo hipertekstnih povezav;

· iskanje s pomočjo iskalnih strojev Isite, NetAnswer in RetrievalWare, izpisovanje na zaslonu in na papirju v formatih html in pdf; 

· funkcije tekočega obveščanja z e-pošto in osebnega servisa, podobnega selektivni diseminaciji informacij (SDI); 

· funkcija za shranjevanje referenc v osebno bazo podatkov.

Udeleženci fokusnih skupin so bili strokovnjaki s področja političnih ter kulturnih in komunikacijskih ved.

Rezultate o evalvaciji funkcij SuperJournala – ocenjevali so uporabniki –, dobljene z metodo fokusnih skupin, s pomočjo spletnega vprašalnika in z intervjuji, so avtorji podali sumarno. 

Tabela 1. Pregled uporabniških ovrednotenj funkcij SuperJournala (po K. Eason, L. Yu in S. Harker, 2000)

Funkcija
Kako uporabniki dojemajo pomembnost funkcije
Zadovoljstvo uporabnikov s funkcijo v SuperJournalu

Osnovno brskanje
Pomembno je zagotoviti, da so časopisi pravilno izbrani in zbrani (v skupine).
· ugaja, da dostopajo do časopisov z enega mesta

· ugaja enostavnost uporabe

· ne ugaja izbiranje časopisov

Iskanje
Pomembno je, da je mogoče iskati po naslovih in po izvlečkih (abstracts).
Za iskanje imajo raje bibliografsko bazo podatkov kot SuperJournal

Tiskanje
Pomembno je imeti kakovosten izpis.
· ugaja možnost izpisovanja

· ugaja kakovost izpisa

· včasih razočarani zaradi tehničnih problemov

Prilagajanje
Ni zelo pomembno, da si je mogoče servis prilagoditi.
Na uporabnike funkcija ni naredila vtisa (samo 3,8 % je odgovorilo, da jim je funkcija všeč).

Obveščanje o novostih
Mnenja so deljena; več je pozitivnih mnenj za obveščanje o izbranih časopisih po e-pošti kot za osebno obveščanje (SDI).
Samo 15 % vprašanih je odgovorilo, da jim je funkcija všeč.

Shranjevanje
Ni zelo pomembno, da si je mogoče reference shraniti.
Na uporabnike funkcija ni naredila vtisa (6,7 % je odgovorilo, da jim je funkcija všeč).

Raziskovalno brskanje
Ni zelo pomembno, je pa lahko koristno.
Na uporabnike funkcija ni naredila vtisa (8,6 % je bilo všeč imeti povezave z reference).

Povezave na zunanje vire
Ni zelo pomembno, je pa lahko koristno.
9,5 % tistih, ki so odgovorili na vprašalnik, ni bilo všeč pomanjkanje povezav na zunanje vire.

Tabela 2. Uporaba obrobnih funkcij, ki so jih uporabljali najpogostejši uporabniki (po K. Eason, L. Yu in S. Harker, 2000)


Uporaba skozi čas (št. uporabnikov v mesecih)
Skupaj

Funkcionalnost (Funkcija)
Št. up.
% up.
1
2
3
4
5
6
7
8
9
10
11
12
13
14
15
16
17
18
19
20
21
22


Spreminjanje izbire (Prilagajanje)
21
28,4

1

3

3
1
1
1
1
1

1
2
2
6
1



3
2
29

Pošiljanje povratnih informacij (Komunikacije)
12
16,2



1
2
2
1
2
1





4
1
1
1
1

1

18

Nalaganje (download) označenega (Shranjevanje)
11
14,9

2











2
2

1
1
3
1
1
3
16

Pošiljanje označenega po e-pošti (Shranjevanje)
0
0
























Iz minivsebine (Raziskovalno brskanje)
0
0
























Iz referenc (Raziskovalno brskanje)
0
0
























Iz seznama priporočenega branja  (Raziskovalno brskanje)
6
8,1














1
1
1
1
1


1
6

Pogled v Medline (Zunanje povezave)
8
10,8











1
1
1
2

1


1
1
1
9

Skupaj


0
3
0
4
2
5
2
3
2
1
1
1
2
5
11
8
5
3
5
2
6
7


Opombe:

(1) N=74

(2) Skupno število na desni je večje kot število uporabnikov na levi strani, ker so nekateri  uporabniki uporabljali funkcionalnosti več kot en mesec.

(3) Prvi mesec je februar 1997. (Servis je začel delovati novembra 1996. Ker pa je bilo uporabnikov premalo, so uporabe, zabeležene pred februarjem 1997, prištete številu iz februarja 1997.)

4.3.1 Analiza neke neuspešne raziskave 

Avtorji tega članka smo leta 2000 poskušali z metodo fokusnih skupin izvesti raziskavo o tem, koliko e-časopise uporabljajo raziskovalci s področja medicinskih in informacijskih znanosti v Sloveniji in na Hrvaškem. Raziskavo smo pripravili metodološko, organizacijsko in tehnično zelo natančno. Predvideli smo štiri fokusne skupine (dve skupini medicinskih in dve skupini informacijskih strokovnjakov, ki se ukvarjajo tudi z raziskovalno dejavnostjo). V posamezni skupini naj bi bilo 5 do 6 udeležencev. Skupine naj bi bile homogene glede na znanstveno področje, heterogene pa glede na starost, znanstveni naziv in spol. Moderatorji naj bi opravili diskusijo po navodilih za vodenje strukturiranega skupinskega intervjuja s pomočjo vnaprej pripravljenega osnovnega vprašalnika. Povabilo za prvo fokusno skupino v pisni obliki z natančno obrazložitvijo namena in zagotovilom o zaščiti zasebnosti smo pravočasno odposlali potencialnim dvanajstim udeležencem. V najslabšem primeru smo pričakovali 50-odstotni odziv. Žal je na skupinski intervju prišel en sam povabljenec. Dva povabljenca sta se opravičila. Po neuspehu smo opravili kratko analizo in ugotovili:

· eden od razlogov za neuspeh je zagotovo v tem, da povabljeni raziskovalci niso vajeni sodelovanja v skupinskih intervjujih

· razlog za neuspeh je verjetno tudi ta, da povabljeni raziskovalci nam kot raziskovalcem niso zaupali

· glavni razlog za neudeležbo pa je bil v tem, da so povabljeni raziskovalci napačno razumeli, da jih hočemo testirati in jih na podlagi tako zbranih podatkov na neki način vrednotiti; naš namen pa je bil (in je!) ravno obraten, tj., priti do podatkov o tem, kako oni vrednotijo funkcije in uporabnost online e-časopisov pri svojem raziskovalnem delu, in nikakor ne vrednotenje njihovih stališč, znanja in navad

Za to "nerazumevanje" nosimo odgovornost najbrž raziskovalci sami.

Pomembnost raziskav z negativnim rezultatom za razvoj (medicinskih) znanosti je že znana (G. D. Smith in M. Egger, 1998), mi pa smo s to kratko analizo neuspeha pokazali, da imajo določeno vrednost tudi pripravljene, vendar zaenkrat neizvedene raziskave.  

5. GLAVNE UGOTOVITVE 

Študije o uporabnikih in informacijskem ravnanju glede na predmet sodijo v informacijsko znanost. Vendar se je treba zavedati, da se pri tem uporabljajo predvsem metode iz sociologije, psihologije in znanosti o izobraževanju; pri uporabi teh metod je treba upoštevati tudi profesionalne norme omenjenih znanosti. "Amaterska" uporaba teh metod, kakršna je bila značilna za "otroško" dobo informacijske znanosti, je danes pod pragom dovoljene tolerance. Primeri izbranih raziskav kažejo, da je informacijska znanost dosegla profesionalne norme uporabe metod iz starejših družbenih ved. 

Študije o uporabnikih predstavljajo najbolj plodno stičišče sociologije in informacijske znanosti v spremenjenih odnosih med sodobnimi znanostmi.

Moderna informacijska znanost se kontinuirano razvija zadnjih 50 let. Kot uporabna epistemologija ima sicer zelo dolgo zgodovino. Na njeno naravnanost k sodelovanju z drugimi disciplinami so najbolj vplivali trije dejavniki, na splošno značilni za znanost in tehnologijo v dvajsetem stoletju:

· prevladujoča pragmatična usmerjenost raziskav na nalogo (npr. razvoj hibridne koruze, nuklearne energije, osvajanje vesolja, genetsko inženirstvo, zdravila ...), ki zahteva multidisciplinarni pristop k reševanju znanstvenih in tehnoloških problemov ter izvajanju projektov

· tendenca k sodelovanju disciplin posebej na področju družbenih ved, ki se je razvila v pravo gibanje (C. V. Good in D. E. Scates, 1967)

· integracija znanosti in tehnologije

Informacijska znanost se je že v zgodnji fazi razvoja vključila v to široko gibanje. Do sedaj so bile v literaturi izpostavljene predvsem interakcije med informacijsko znanostjo in knjižničarstvom (posebej pogosta je sintagma "library and information science"), z računalniško znanostjo (ena prvih uporab poimenovanja "informacijska znanost" je bila v sintagmi "computer and information science" v učnem programu Pennsylvania State University v letu 1959) in z informacijsko tehnologijo (slednje je najbolj prišlo do izraza pri spremembi naslova enega vodilnih časopisov na področju informacijske znanosti Journal of American Society for Information Science v Journal of American Society for Information Science and Technology s prvo številko za leto 2001). 

Na primerih študij uporabe e-časopisov smo pokazali, da informacijska znanost intenzivno interagira posebej s sociologijo in psihologijo. 

Po drugi strani poteka v znanosti tudi proces specializacije. Nova (sub)disciplina nastaja tedaj, ko raziskave in literatura o nekem problemu narastejo do te mere, da zahtevajo polni intelektualni, delovni in časovni angažma posameznih znanstvenikov. 

Za uspešno izvajanje raziskav o informacijskem ravnanju je potrebno poznavanje:

· informacijskega problema in informacijske tehnologije 

· metod in tehnik družbenih ved, predvsem sociologije in psihologije

Lahko se zgodi, da bo tudi področje proučevanja informacijskega ravnanja, odvisno od kvantitativne rasti tovrstnih raziskav, preraslo v "informacijsko sociologijo" kot posebno (sub)disciplino z lastno teorijo in metodologijo.

Pri proučevanju e-časopisov se uporabljajo naslednje metode:

· opazovanje

· analiza citatov

· avtomatsko spremljanje podatkov o uporabi s pomočjo programske opreme (logging)

· anketiranje

· intervjuji

· fokusne skupine

Tabela 3. Respondenti v prikazanih raziskavah glede na znanstveno področje in državo

Področje znanosti
Država

biomedicina
Francija, Nemčija

fizika, kemija, tehnika
Francija, Nemčija, Velika Britanija, ZDA

matematika
Francija

geologija
Francija

znanost o materialih
ZDA

računalništvo
Francija

družbene vede
Velika Britanija, ZDA,

humanistika
Nemčija, Velika Britanija, ZDA

Tabela 4. Razvrstitev uporabnikov s posameznega področja glede na atribute, ki opredeljujejo stopnjo sprejemanja e-časopisov kot inovacije (po E. Rogersu, 1995):

Rogersova tipologija uporabnikov inovacij
Distribucija po Rogersu v %
Znanstveno področje

inovatorji
2,5


zgodnji prejemniki
13,5
biomedicina, fizika,

zgodnja večina
34
računalništvo, kemija, tehnika

pozna večina
34
družbene vede, matematika

obotavljavci 
16
humanistika

Stopnja sprejemanja e-časopisov kot inovacij je višja pri uporabnikih s področja kumulativnih znanosti, ker je potreba po hitrosti objavljanja večja kot pri uporabnikih  s področij, ki sodijo v repetitivno časovno shemo.

Menimo, da naše ugotovitve predstavljajo zelo produktivne hipoteze, kar zadeva nadaljnja proučevanja uporabe e-časopisov. Kot vodilo pri tovrstnih proučevanjih, ki hkrati predstavlja tudi trenutno stanje, pa moramo upoštevati, da si del znanstvene populacije (npr. fiziki) ne more več predstavljati, kako bi deloval brez e-časopisov (si pa predstavlja, da bi lahko deloval brez časopisov, tiskanih na papirju!), medtem ko je del znanstvenikov (predvsem humanisti) še vedno trdno vezan na tradicionalne časopise.

